Τιάγκο Ζεντίλ

Ο **Τιάγκο Ζεντίλ** πορτογαλικά: *Thiago Gentil*}, γεννημένος στις 8 Απριλίου 1980 στο Σάο Πάολο της Βραζιλίας, είναι Βραζιλιάνος, πρώην ποδοσφαιριστής, ο οποίος αγωνίζονταν ως επιθετικός μέσος. Έγινε γνωστός και ως *Tubarão* (Καρχαρίας).

## Καριέρα
Ο Ζεντίλ προερχόμενος από οικογένεια που υποστήριζε φανατικά την Παλμέιρας ξεκίνησε την καριέρα του στις Ακαδημίες του συλλόγου, το 1997. 
Παρά τις τεχνικές ικανότητες και το ευθύβολο αριστερό σουτ του, δεν είχε ουσιαστική και ενεργή συμμετοχή στους σημαντικούς τίτλους που κατέκτησε η Παλμέιρας κατά τη διάρκεια αυτών των ετών (όπως το Κύπελλο Βραζιλίας το 1998, το Κόπα Μερκοσούρ του 1998 και το Κόπα Λιμπερταδόρες του 1999). Εντούτοις σημείωσε 2 καθοριστικά γκολ στις 16 Φεβρουαρίου 2003, χάρη στα οποία η Παλμέιρας νίκησε, κόντρα στα προγνωστικά, την Σάο Καετάνο, και προκρίθηκε στα  ημιτελικά του Καμπεονάτο Παουλίστα.

Αν και παρέμεινε τυπικά μέχρι το 2004 στο δυναμικό του συλλόγου ποτέ δεν κατόρθωσε να καθιερωθεί ως βασικός και όλα αυτά τα χρόνια παραχωρούνταν ως δανεικός σε άλλες ομάδες ώστε να αποκτήσει εμπειρίες και να επιστρέψει καλύτερος στην Παλμέιρας. Έτσι παραχωρήθηκε διαδοχικά στην Σάντα Κρουζ (2000), στην Νάουτικο (2001), στην Φιγκεϊρένσε (2002)  και τέλος στην σαουδαραβική Αλ Ιτιχάντ της Τζέντα (2002-03).

Το 2001 ο Ζεντίλ κατέκτησε το **Πρωτάθλημα Περναμπουκάνο** με τη φανέλα της Νάουτικο, ένα πολύ σημαντικό τρόπαιο για το σύλλογο καθώς κατακτήθηκε τη χρονιά που συμπληρώνονταν η εκατονταετηρίδα της ομάδας.

Το δεύτερο εξάμηνο του 2004, έμεινε ελεύθερος από την Παλμέιρας αποφάσισε να δοκιμάσει την τύχη του στο εξωτερικό. Έτσι υπέγραψε συμβόλαιο με την νοτιοκορεατική **Daegu FC**, ωστόσο, αντιμετώπισε σοβαρά προβλήματα προσαρμογής στη χώρα αλλά και στις σχέσεις του με  ορισμένους συμπαίκτες του όπως και με τους διευθυντές του κορεατικού συλλόγου. Ολοκλήρωσε την θητεία του στην Κορέα με 30 συμμετοχές και 6 τέρματα (23 συμμετοχές και 2 τέρματα στην  K League 1' και 7 συμμετοχές και 4 τέρματα στο εγχώριο **League Cup**.

Επιθυμώντας διακαώς να επιστρέψει στη Βραζιλία, υπέγραψε το 2005, στη Σάντα Κρουζ, με την οποία είχε ήδη αγωνιστεί και το 2000. Εκεί παρέμεινε μέχρι τα μέσα του 2006.

Οι καλές εμφανίσεις που πραγματοποίησε με τη φανέλα της Σάντα Κρουζ τράβηξαν το ενδιαφέρον της Ντεπορτίβο Αλαβές και έτσι ο Ζεντίλ έγινε παίκτης των Βάσκων για τη σεζόν 2006-07 στο πρωτάθλημα της Σεγούντα Ντιβισιόν. Ωστόσο, τα ανυπέρβλητα οικονομικά προβλήματα της Αλαβές και οι πολύμηνες καθυστερήσεις στην καταβολή των μισθών των αθλητών οδήγησαν τον Ζεντίλ στην απόφαση να αναζητήσει την ελευθερία του, στο τέλος της σεζόν.

Απογοητευμένος, υπέγραψε με τη Φιγκεϊρένσε, για το υπόλοιπο του 2007, όπου έπαιξε πολύ καλά, όντας ένας από τους καλύτερους της ομάδας κατά τη διάρκεια του Πρωταθλήματος Βραζιλίας εκείνης  της χρονιάς.

Το Γεναρη του 2008, ο Τιάγκο Ζεντίλ  αποδέχθηκε την πρόταση του Άρη Θεσσαλονίκης, όπου αγωνίζονταν πάρα πολλοί Λατίνοι παίκτες, μεταξύ των οποίων και ο διάσημος Αμορόζο.

Υπέγραψε συμβόλαιο διάρκειας ενάμιση έτους  και ξεκίνησε εντυπωσιακά την θητεία του στον Άρη και διακρίθηκε γρήγορα για την ταχύτητα, την εκρηκτικότητα, την τεχνική κατάρτιση και την ικανότητά του στην εκτέλεση των στημένων φάσεων. Στο ελληνικό πρωτάθλημα, ο Ζεντίλ πραγματοποίησε το ντεμπούτο του στις 3 Φεβρουαρίου 2008, στον αγώνα της 1ης αγωνιστικής εναντίον του Εργοτέλη. Με τον Άρη έφτασαν εκείνη την χρονιά ως τον τελικό Κυπέλλου Ελλάδας. Ολοκλήρωσε τη θητεία του στους «κίτρινους» με 38 συμμετοχές (32 για το Πρωτάθλημα, 4 στο Κύπελλο Ελλάδας και 2 στο Κύπελλο ΟΥΕΦΑ. Σημείωσε μόνο 2 τέρματα, το πρώτο στις 16 Μαρτίου 2008 στον αγώνα Άρης-AEK-Άρης 1-1  και το δεύτερο στις 11 Μαΐου 2008 στον αγώνα Παναθηναϊκός-Άρης 3-1 

Αν και έκλεισε τη σεζόν 2008-09 με 16 συμμετοχές, την επόμενη χρονιά η απόδοσή του παρουσίασε ανεξήγητη κάμψη με αποτέλεσμα να μην ανανεωθεί το συμβόλαιό του και να επιστρέψει τον Ιούνιο του 2009 ξανά στην Βραζιλία όπου αγωνίστηκε με τη φανέλα της Κοριτίμπα για ένα εξάμηνο καταγράφοντας 16 συμμετοχές και ένα τέρμα.

Το Δεκέμβρη του 2009 μετακόμισε στην Πορτογαλία και υπέγραψε συμβόλαιο συνεργασίας διάρκειας 2 ½ ετών με την Νασιονάλ αλλά τελικά κατέγραψε μόνο 16 συμμετοχές στην Πριμέιρα Λίγα .

Ολοκλήρωσε την καριέρα του, πίσω στη Βραζιλία αγωνιζόμενος αρχικά στην **Γκρέμιο Μπαρουέρι** (2012), όπου σημείωσε μόλις 2 γκολ στο πρωτάθλημα της Β’ Εθνικής Βραζιλίας και στη συνέχεια στην Γκουαρανί (2013) στο Καμπεονάτο Παουλίστα.

Στις 2 Μαΐου 2023, Ο Τιάγκο Τζεντίλ, ανακοινώθηκε ως ο νέος διευθυντής ποδοσφαίρου της ομάδας **Ρίο Μπράνκο**.

## Παραπομπές


## Πηγές

Κατηγορία:Βραζιλιάνοι ποδοσφαιριστές
Κατηγορία:Βραζιλιάνοι ποδοσφαιριστές στο εξωτερικό
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Σοσιεντάντε Εσπορτίβα Παλμέιρας
Κατηγορία:Ποδοσφαιριστές Κλούμπε Νάουτικο Καπιμπαρίμπε
Κατηγορία:Ποδοσφαιριστές Σάντα Κρουζ Φουτεμπόλ Κλούμπε
Κατηγορία:Ποδοσφαιριστές Φιγκεϊρένσε Φουτεμπόλ Κλούμπε
Κατηγορία:Ποδοσφαιριστές Γκουαρανί Φουτεμπόλ Κλούμπε
Κατηγορία:Ποδοσφαιριστές ΚΝ Νασιονάλ
Κατηγορία:Ποδοσφαιριστές Πριμέιρα Λίγκα
Κατηγορία:Ξένοι ποδοσφαιριστές στην Πορτογαλία
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ξένοι ποδοσφαιριστές στην Ελλάδα
Κατηγορία:Ποδοσφαιριστές Αλ Ιτιχάντ
Κατηγορία:Ποδοσφαιριστές Σαουδαραβικού Επαγγελματικού Πρωταθλήματος
Κατηγορία:Ξένοι ποδοσφαιριστές στη Σαουδική Αραβία
Κατηγορία:Ποδοσφαιριστές Κέι Λιγκ 1
Κατηγορία:Ποδοσφαιριστές Ντεπορτίβο Αλαβές
Κατηγορία:Ξένοι ποδοσφαιριστές στην Ισπανία